L'alboraiera Irene Sahuquillo, campiona d'Espanya de Taekwondo, suma dos nous ors en 2024
07 de febrer de 2024

Irene Sahuquillo acumula dos nous ors en només un mes del que portem d'any. L'alboraiera, de 14 anys, s'ha alçat amb la victòria primer en l'Open d'Aragó (Saragossa, el 13 de gener) i després en la Lliga de la Comunitat Valenciana (Alginet, el 20 de gener), ors que no són nous per a la jove esportista, ja que és la campiona d'Espanya de Taekwondo en el pes -55 en Cadet, torneig disputat a Cartagena al maig de l'any passat.

2023 no sols li va donar aquesta alegria, sinó que també va arrasar en l'XI Open Taekwondo de la Comunitat Valenciana amb l'or i en el XX Open Internacional d'Espanya amb el bronze. De fet, ha rebut un guardó especial per la seua trajectòria en Benicassim el passat octubre.

I és que Irene va començar a practicar esport des de molt xicoteta en el Club Gimnàstica Rítmica d'Alboraia, una passió que la va portar a altres agrupacions esportives de la mateixa modalitat. Amb la pandèmia COVID-19, va començar a interessar-se pel taekwondo, practicant a casa amb classes en línia amb el seu mestre Benito Cano. La seua constància i treball va fer no sols que aconseguira l'or en el campionat d'Espanya, sinó també que forme part de la Selecció Valenciana de Taekwondo.